สรุปภาวะตลาดต่างประเทศ ประจำวันที่ 22 ก.พ. 2565
สรุปภาวะตลาดต่างประเทศ ประจำวันที่ 22 ก.พ. 2565
23 ก.พ. 2565

ดัชนีดาวโจนส์ตลาดหุ้นนิวยอร์กปิดร่วงลงในวันอังคาร (22 ก.พ.) ขณะที่ดัชนี S&amp;P500 เข้าสู่ภาวะปรับฐาน (Correction) เนื่องจากนักลงทุนวิตกกังวลเกี่ยวกับสถานการณ์ตึงเครียดระหว่างรัสเซียและยูเครน หลังจากรัสเซียให้การรับรองเอกราชแก่แคว้นโดเนตสก์และลูฮันสก์ซึ่งตั้งอยู่ทางตะวันออกของยูเครน และส่งกำลังทหารเข้าไปยัง 2 แคว้นดังกล่าวซึ่งฝักใฝ่รัสเซีย
ดัชนีเฉลี่ยอุตสาหกรรมดาวโจนส์ปิดที่ 33,596.61 จุด ลดลง 482.57 จุด หรือ -1.42%, ดัชนี S&amp;P500 ปิดที่ 4,304.76 จุด ลดลง 44.11 จุด หรือ -1.01% และดัชนี Nasdaq ปิดที่ 13,381.52 จุด ลดลง 166.55 จุด หรือ -1.23%
ตลาดหุ้นยุโรปปิดขยับขึ้นเล็กน้อยในวันอังคาร (22 ก.พ.) โดยหุ้นกลุ่มรถยนต์และกลุ่มเดินทางปรับตัวขึ้น ขณะที่นักลงทุนยังคงวิตกเกี่ยวกับความเสี่ยงทางการเมือง เนื่องจากชาติตะวันตกกำหนดมาตรการคว่ำบาตรรัสเซีย หลังรัสเซียส่งทหารเข้าควบคุมสองแคว้นทางตะวันออกของยูเครน
ดัชนี Stoxx Europe 600 ปิดที่ 455.12 จุด เพิ่มขึ้น 0.31 จุด หรือ +0.07%
ดัชนี CAC-40 ตลาดหุ้นฝรั่งเศสปิดที่ 6,787.60 จุด ลดลง 0.74 จุด หรือ -0.01%, ดัชนี DAX ตลาดหุ้นเยอรมนีปิดที่ 14,693.00 จุด ลดลง 38.12 จุด หรือ -0.26% และดัชนี FTSE 100 ตลาดหุ้นลอนดอนปิดที่ 7,494.21 จุด เพิ่มขึ้น 9.88 จุด หรือ +0.13%
ตลาดหุ้นลอนดอนปิดปรับตัวขึ้นในวันอังคาร (22 ก.พ.) โดยฟื้นตัวขึ้นจากการติดลบในช่วงเช้า หลังการเปิดเผยผลประกอบการที่แข็งแกร่งของหุ้นรายตัวและการปรับตัวขึ้นของหุ้นกลุ่มอุตสาหกรรมได้ช่วยหนุนตลาด แม้นักลงทุนยังคงวิตกเกี่ยวกับวิกฤตรัสเซีย-ยูเครนก็ตาม
ดัชนี FTSE 100 ตลาดหุ้นลอนดอนปิดที่ 7,494.21 จุด เพิ่มขึ้น 9.88 จุด หรือ +0.13%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันอังคาร (22 ก.พ.) โดยได้แรงหนุนจากสถานการณ์ตึงเครียดในยูเครน รวมทั้งการคาดการณ์ที่ว่า มาตรการคว่ำบาตรของสหรัฐและชาติตะวันตกที่บังคับใช้ต่อรัสเซียนั้น จะส่งผลกระทบต่อการส่งออกน้ำมันจากรัสเซีย
ทั้งนี้ สัญญาน้ำมันดิบ WTI ส่งมอบเดือนมี.ค. เพิ่มขึ้น 1.28 ดอลลาร์ หรือ 1.4% ปิดที่ 92.35 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนเม.ย. เพิ่มขึ้น 1.45 ดอลลาร์ หรือ 1.5% ปิดที่ 96.84 ดอลลาร์/บาร์เรล
สัญญาทองคำตลาดนิวยอร์กปิดบวกในวันอังคาร (22 ก.พ.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางความกังวลเกี่ยวกับสถานการณ์ตึงเครียดในยูเครน หลังจากรัสเซียให้การรับรองเอกราชแก่แคว้นโดเนตสก์และลูฮันสก์ซึ่งตั้งอยู่ทางตะวันออกของยูเครน และส่งกำลังทหารเข้าไปยัง 2 แคว้นดังกล่าวซึ่งฝักใฝ่รัสเซีย
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 7.6 ดอลลาร์ หรือ 0.4% ปิดที่  1,907.4 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 31.9 เซนต์ หรือ 1.33% ปิดที่ 24.311 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 9.2 ดอลลาร์ หรือ 0.85% ปิดที่ 1,086 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 33.90 ดอลลาร์ หรือ 1.45% ปิดที่ 2371.80 ดอลลาร์/ออนซ์
ดอลลาร์สหรัฐอ่อนค่าลงเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กในวันอังคาร (22 ก.พ.) ท่ามกลางการซื้อขายที่เป็นไปอย่างผันผวน ขณะที่นักลงทุนยังคงจับตาสถานการณ์ตึงเครียดในยูเครน หลังจากรัสเซียให้การรับรองเอกราชแก่แคว้นโดเนตสก์และลูฮันสก์ ซึ่งตั้งอยู่ในภูมิภาคดอนบาสของยูเครน และได้ส่งกำลังทหารเข้าไปยัง 2 แคว้นดังกล่าวซึ่งฝักใฝ่รัสเซีย
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.05% แตะที่ 96.0250
ยูโรแข็งค่าเมื่อเทียบกับดอลลาร์สหรัฐ ที่ระดับ  1.1338 ดอลลาร์ จากระดับ 1.1325 ดอลลาร์ ขณะที่เงินปอนด์อ่อนค่าลงแตะที่ระดับ 1.3592 ดอลลาร์ จากระดับ 1.3603 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7221 ดอลลาร์ จากระดับ 0.7195 ดอลลาร์
ดอลลาร์สหรัฐแข็งค่าเมื่อเทียบกับเงินเยน ที่ระดับ 115.08 เยน จากระดับ 114.77 เยน และแข็งค่าเมื่อเทียบกับฟรังก์สวิส ที่ระดับ 0.9211 ฟรังก์ จากระดับ 0.9159 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.2753 ดอลลาร์แคนาดา จากระดับ 1.2750 ดอลลาร์แคนาดา